**Mesto Vrútky**

 Predkladacia správa

Určené:

***na zasadnutie Mestského zastupiteľstva vo Vrútkach dňa 12.09.2017***

Názov materiálu:

**Protest prokurátora Pd 91/17/5506-2 zo dňa 25. 07. 2017 a návrh dodatku č. 2 k VZN Mesta Vrútky č. 10/2014 o ochrane ovzdušia**

Dôvodová správa:

Dňa 01. 08. 2017 bol doručený na Mestský úrad Vrútky protest prokurátora Pd 91/17/5506-2 zo dňa 25. 07. 2017 proti VZN Mesta Vrútky o ochrane ovzdušia, pretože VZN je v častiach § 2, § 3 ods. 1 a § 6 v rozpore s ustanovením § 6 ods. 2 zákona č. 369/1990 Zb. o obecnom zriadení v znení neskorších zmien a predpisov, ako aj zákonom č. 137/2010 Z. z. o o ovzduší a zákonom č. 401/1998 Z. z. o poplatkoch za znečistenie ovzdušia.

 Všeobecne záväzné nariadenie obce je normatívny právny akt, ktorým sú riešené zásadné otázky týkajúce sa obce ako celku alebo osobitne jej obyvateľov alebo upravuje právne vzťahy vznikajúce a realizujúce sa na jej území a to tak na úseku prenesenej štátnej správy ako aj územnej samosprávy.

 Nie je prípustné preberanie zákonných úprav do všeobecne záväzných nariadení, pretože podmienky pre ich vydávanie upravené v § 6 ods. 1 a ods. 2 zákona č. 369/1990 Zb. o obecnom zriadení v znení neskorších predpisov to nepripúšťajú. Osobitne sa toto konštatovanie vzťahuje na tie časti všeobecne záväzného nariadenia, v ktorých sa adresátom ukladajú povinnosti, pretože tieto – fakticky prevzaté zo zákonov, z ktorých niektoré sú priamo citované v jednotlivých článkoch všeobecne záväzného nariadenia – tým, že sú súčasťou všeobecne záväzného nariadenia vytvárajú zákonodarcom t.j. Národnou radou SR nezamýšľaný priestor pre postih adresátov nielen za porušenie zákona, ale aj za porušenia všeobecne záväzného nariadenia, Preberanie zákonných úprav do všeobecne záväzných nariadení nie je prípustné z dôvodu, že obecné zastupiteľstvo pri prijímaní všeobecne záväzného nariadenia fakticky hlasuje o texte zákona, v tomto prípade o texte zákona č. 137/2010 Z. z. o ovzduší a zákona č. 401/1998 Z.z. o poplatkoch za znečistenie ovzdušia, teda o prijatí alebo neprijatí textu všeobecne záväznej právnej normy schválenej Národnou radou SR. Z uvedeného vyplýva, že nezákonne sú teda časti všeobecne záväzného nariadenia, kde sú prevzaté povinnosti vyplývajúce priamo zo zákona a upravené sankcie.

Vzhľadom na uvedené predkladáme dodatok č. 2 k VZN č. 10/2014 o  ochrane ovzdušia, v ktorom sa ruší § 2, § 3 ods. 1 a § 6.

Návrh na uznesenie:

**Mestské zastupitelstvo vo Vrútkach**

1. **prerokovalo**
2. protest prokurátora č. Pd 91/17/5506-2 zo dňa 25. 07. 2017
3. návrh dodatku č. 2 k VZN č.10/2014 o ochrane ovzdušia
4. **vyhovuje**  protestu prokurátora č. Pd 91/17/5506-2 zo dňa 25. 07. 2017
5. **schvaľuje** dodatok č. 2 k VZN č.10/2014 o ochrane ovzdušia

 Vo Vrútkach, dňa 25.09.2017

Spracoval: Ing. Dana Pozorčiaková, referent ŽP

Predkladá: Ing. Dušan Kramár, vedúci odboru výstavby a ŽP